Hodie venerunt ad capitulum privatus Chicotin de Jaugiis, diecesis Senonensis, Margarita ejus uxor, ac Johannes Chicotin eorum filius, qui retulerunt et plures alii cum eisdem existentes, quod, die hesterna, dictus filius, ex morsu cujusdam equi inrabiati, devenerat inrabiatus, et ob hoc ligatus; quod videns dictus pater dictum ejus filium etatis viginti annorum vel circa existentem, B. Dionysio et gloriose Virgini Marie in portali Ecclesie Autissiodorensis honorificate, existimans remedium dicto ejus filio, per merita sancti Dionysii et gloriose Virginis Marie largiri, dictumque filium, pro eo adducendo, fecit super unam quadrigam ligatum onerari, et eum adduxerunt in dicta quadriga ligatum dicta mater, Johannes le Trousselat, patrinus dicti filii, Jacquetus Pasquinot, Andretus le Ravier, Johannes de Glan, Privetus Farine, Johanneta uxor Johannis Piquié, etc.; modicum postquam fuit in itinere veniendi apud Sanctum-Dionysium et apud Autissiodorum, idem filius convaluit et petiit ejus patrem: qui pater pre dolore nimio remanserat in domo sua in villa de Jaugiis; et dixit idem filius quod aliquis iret dictum patri suo predicto quia ipse filius ejus erat in bono statu; et dixit idem filius prefatis cum eo existentibus, quatenus eum deligarent, et quod eis amplius non faceret malum. Quem deligaverunt, et ad Sanctum-Dionysium primo, et continue ad Sanctam-Mariam in ejus capella predicta, in portali ecclesie Autiss. situata, per totam istam noctem ultimo preteritam adduxerunt: qui semper magis ac magis convaluit.